(A HDHT 2021. április 07-én tartott ülés jegyzőkönyvének 1. sz. melléklete)

**A Károli Gáspár Református Egyetem Hittudományi Doktori Iskolája Minőségbiztosítási Bizottságának ügyrendje**

A Károli Gáspár Református Egyetem (a továbbiakban: KRE) Doktori Szabályzatának 69. § (1) bekezdése szerint a doktori képzés minőségbiztosítási rendszere az Egyetem minőségbiztosítási rendszerének része. A doktori minőségbiztosítás működésének részletszabályait és szervezeti rendjét az egyes doktori iskolák maguk állapítják meg.

A KRE Hittudományi Doktori Iskolájának (a továbbiakban: HDI) eszerint készült minőségbiztosítási szabályzata és ügyrendje a nemzeti felsőoktatásról szóló 2011. évi CCIV. törvényben, illetve a doktori iskolákról, a doktori eljárások rendjéről és a habilitációról szóló 387/2012. (XII. 19.) kormányrendeletben foglaltakon alapul. Követi a Magyar Felsőoktatási Akkreditációs Bizottság minőségi előírásait, a korszerű minőségbiztosítás alapelveit, különös tekintettel az Európai Felsőoktatási Térség miniszterei által az ENQA (European Association for Quality Assurance in Higher Education) koordinálásban 2005-ben kidolgozott és elfogadott felsőoktatási minőségbiztosítási Európai Sztenderdre és Irányelvekre (European Standards and Guidelines, ESG).

A jelen szabályzat és ügyrend figyelembe veszi az Egyetemi minőségbiztosítási szabályzatának, továbbá az egyetemi minőségbiztosítási bizottság ügyrendjének rendelkezéseit.

I.

A HDI minőségbiztosítási szervezete

1.§ (1) A HDI e minőségbiztosítási szabályzat alapján gondoskodik a doktori iskolai tevékenységének minőségi ellenőrzéséről.

(2) A HDI minőségellenőrzési teendőit a Hittudományi Doktori Iskola Minőségbiztosítási Bizottsága (a továbbiakban: HDI-MB) látja el.

(3) A HDI-MB három-öttagú testület, amelyet a törzstagok javaslatára – a KRE HDI oktatói közül – a TDHT választ meg. A testületben a három szavazati jogú tag mellett biztosítani kell a doktorandusz hallgatók képviseletét tanácskozási joggal. A tagoknak – a hallgatói képviselő kivételével – legalább PhD fokozattal és habilitációval kell rendelkezniük, legalább egy tagot a HDI nem HDHT tag témavezető oktatói közül kell választani. A testület maga választja meg elnökét. A tagok megbízása három évre szól.

2. § A HDI-MB minőségbiztosítási feladatai:

‒ Évente értékeli a DI munkáját, az adminisztráció által rendelkezésre bocsátott adatok alapján.

‒ Megvitatja a HDI vezetője által a doktori iskola munkájáról szóló éves jelentéseket.

‒ Szükség esetén javaslatot tesz a TDHT számára új tárgyak indítására, vagy a tárgyjegyzők megváltoztatására.

‒ Véleményezheti a doktori témahirdetéseket.

‒ értékelheti a doktoranduszok beszámolóját.

‒ Ellenőrizheti a hallgatók által teljesítendő kreditpontok megszerzését.

‒ Évente kiértékeli a lezajlott műhelyviták és nyilvános védések tapasztalatait, szükség esetén javaslattétel a HDHT felé.

‒ A Doktori Iskola tevékenységének minőségét célzó egyéb – más szerv, személy hatáskörébe nem tartozó – tevékenység.

3. § A kari TDHT HDI tevékenységét érintő minőségbiztosítási feladatai:

‒ Elfogadja a megalapozott doktori témahirdetéseket nyomatékosan vizsgálva a publikációkkal igazolt szakmai felkészültséget és relevanciát.

‒ Ellenőrzi a külső véleményezők („előbírálók”) műhelyvitára való felkérését.

‒ Megvitatja a HDI vezetője által a doktori iskola munkájáról, az elmúlt tanévhez képest bekövetkezett változásokról szóló, évente készített értékelő jelentést.

‒ Rendszeresen felülvizsgálja, értékeli a doktori oktatási programokat, és szükség szerint módosítja azokat.

4. § A HDI vezetőjének minőségbiztosítási feladatai:

‒ Szükség esetén javaslatot tesz a TDHT számára új tárgyak indítására.

‒ Véleményezi a doktori témahirdetéseket.

‒ Rendszeresen értékeli a doktoranduszok beszámolóját.

‒ Ellenőrzi a hallgatók által teljesítendő kreditpontok megszerzését.

‒ A kari vezetéssel együttműködve rendszeresen doktorandusz konferenciákat szervez, amelyen a hallgatók a nyilvánosság előtt bemutathatják és megvitathatják tudományos eredményeiket.

‒ Az oktatói munkára és a doktori képzés feltételeire vonatkozóan a doktoranduszok véleményét félévente kérdőíven és/vagy félévi hallgatói csoportos elégedettségmérés során kérik ki.

‒ Évente értékelő jelentést készít a doktori iskola munkájáról, az elmúlt tanévhez képest bekövetkezett változásokról.

‒ Az értékelés eredményei és a TDHT javaslatai alapján – ha szükséges – javaslatot tesz a doktori iskola működésére.

‒ meghatározza a komplex vizsga tárgyait.

‒ Ellenőrzi a műhelyvita megszervezését.

‒ Külső véleményezőket („előbírálókat”) kér fel, akik a műhelyvitán értékelik a PhD értekezés tervezetét.

II.

A HDI-MB ügyrendje

5. § A HDI-MB elnöke

a) összehívja és vezeti a HDI-MB üléseit;

b) koordinálja a HDI-MB működését, közvetlen kapcsolatot tart a kari MB-al, a kar vezetőivel;

c) gondoskodik a HDI-MB működéséhez és döntéshozatalához szükséges információkról, előterjesztésekről;

d) távollétében vagy összeférhetetlenség esetén felkérheti a HDI-MB egy szavazati jogú tagját a helyettesítésére;

e) gondoskodik a HDI-MB működéséhez szükséges adminisztratív feltételekről;

f) gondoskodik a HDI-MB határozatainak – szükséges mértékű – nyilvánosságra hozataláról és végrehajtásáról;

g) képviseli a HDI-MB-ot a kar testületi ülésein és vezetői előtt.

6. § A HDI-MB tagjai

a) kötelesek aktívan részt venni a HDI-MB munkájában;

c) kötelesek a HDI-MB elnökének jelezni, ha összeférhetetlenség vagy elfogultság miatt az adott napirend vagy kérdés eldöntésében akadályozva vannak;

d) jogosultak a napirendhez tartozó kérdések eldöntéséhez szükséges információkat kérni;

7. § A HDI-MB ügyvitele

a) A HDI-MB feladatainak ellátásához szüksége ügyviteli feladatokról, az előterjesztések sokszorosításáról, továbbításáról és archiválásáról a Dékáni Hivatal gondoskodik.

b) Az ügyviteli-adminisztratív feladatok végrehajtásának felügyelete és ellenőrzése a HDI-MB elnökének feladata.

c) A HDI-MB üléseiről jegyzőkönyv készül. A jegyzőkönyv elkészítéséről a HDI-MB elnöke gondoskodik.

8. § A HDI-MB üléseinek előkészítése

a) A HDI-MB üléseit az elnök készíti elő.

b) A meghívókat és az írásos előterjesztéseket legalább négy nappal az ülés időpontja előtt meg kell küldeni a tagoknak és a meghívottaknak.

c) Sürgős esetben a HDI-MB -i ülés telefonon, vagy rövidebb határidővel összehívható.

9. § A HDI-MB üléseinek összehívása

a) A HDI-MB feladat- és hatáskörét a testületi ülésein gyakorolja.

b) A HDI-MB szükség szerint, de legalább évi két alkalommal ülésezik.

c) A HDI-MB elnöke halaszthatatlan döntést igénylő ügyben rendkívüli ülést is összehívhat.

d) Az elnök köteles összehívni a HDI-MB ülését a tagok egyharmadának írásbeli, indokolt indítványára.

e) A HDI-MB üléseit a kar előre kijelölt hivatalos helyiségében vagy az egyetemen használatos online felületeken, meghatározott időpontban tartja.

10. § A határozatképesség és határozathozatal szabályai

a) A HDI-MB határozatképes, ha tagjainak több mint a fele megjelent.

b) Határozatképtelenség esetén az elnök a HDI-MB ismételt ülését hét napon belüli időpontra köteles összehívni.

d) A HDI-MB határozatait, állásfoglalásait a jelenlévő tagok szavazatainak egyszerű többségével, általában nyílt szavazással hozza. Titkos szavazást kell tartani személyügyi kérdésekben, illetve abban az esetben, ha a jelenlévő tagok többsége ezt kéri.

e) A szavazás *igen, nem, tartózkodom* szavazattal történik. Szavazategyenlőség esetén a szavazást meg kell ismételni, ismételt egyenlőség esetén nyílt szavazásnál az elnök szavazata dönt, titkos szavazásnál a HDI-MB soron következő ülésén a határozati javaslatot ismételten elő kell terjeszteni.

f) A HDI-MB különlegesen indokolt esetben levélszavazás formájában is hozhat határozatot, illetve állásfoglalást, kivéve, ha ez ellen bármelyik tag kifogással él. Levélszavazás esetén az elnök e-mail-ben ismerteti a tagokkal a határozat vagy az állásfoglalás tárgyát, valamint a szavazatok leadásának határidejét, A bizottsági tagok szavazatukat az elnöknek címzett, de a bizottság többi tagjának másolatban szintén megküldött elektronikus körlevél útján adják le. Az elnök a szavazás határidejét követő munkanapon összesíti a leadott szavazatokat. Ha a leadott szavazatok száma nem éri el a határozatképességi küszöböt, akkor a szavazás érvénytelen, újabb szavazás a kérdésben csak ülésen tartható.

III.

Elfogadás, hatályba lépés

A szabályzatot és az ügyrendet a TDHT 2021. április 07-i ülésén megtárgyalta és elfogadta.

Rendelkezései 2021. április 07-től hatályosak.

Budapest, 2021. április 07.

Dr. Balla Péter

a HDHT elnöke

a doktori iskola vezetője